ערפד שעיר-רגליים

ערפד שעיר-רגליים (שם מדעי: Diphylla ecaudata) הוא מין עטלף יחיד בסוגו. הערפד שעיר-הרגליים משתייך לתת משפחה הערפדים של משפחת הזיזפיים. חי בעיקר באזורים טרופיים וסובטרופיים של דרום אמריקה, מרכז אמריקה ודרום מקסיקו. הוא ניזון בעיקר מדם של ציפורי בר, וכאשר הוא מגיע לטרפו (שלרוב ישן בשעת לילה) הוא נושך אותו וגורם לפציעה בגודל של כ-3 מ"מ, שלא גורמת כאב רב ולרוב לא מובילה להתעוררות החיה. את הדם הניגר מהפציעה הוא מלקק. המין תואר לראשונה בברזיל על ידי הביולוג הגרמני יוהן בפטיסט פון ספיקס בשנת 1823, אשר העניק לו את שם הסוג Diphylla (מלטינית dis 'כפול' ופילון 'עלה') ואת שם המין Ecaudata (מלטינית e 'בלי' ו-cauda 'זנב'). בעברית השם "ערפד" ניתן לו היות ובדומה ליצור המיתולוגי ערפד, הוא ניזון מדם של בעלי חיים. בעבר היה מקובל שהמין ניזון בעיקר מציפורי בר, אולם עם הרס איזורי המחיה שלו על ידי האדם, הוא הסתגל ונצפה ניזון גם מציפורים ביתיות, בקר, ואף מבני אדם. זאת הוא עושה באמצעות נשיכה וליקוק הדם באיזור הפצע. הוא בעל ניבים חדים היכולים לנקב את עור החיה שממנה הוא ניזון, אך נשיכתו לא מזיקה, וכמעט שאינה מפריעה לחיה אותה הוא נושך. במקום נוצרת שריטה קטנה, והוא מפריש נוגדי קרישה המאפשרים לדם להמשיך לזרום. הערפד צורך במנה של דם עד 60% ממשקל גופו, אולם הוא זקוק רק לתאי הדם האדומים ואילו את פלסמת הדם הוא מפריש עוד לפני גמר ארוחתו. ככל העטלפים, גם מין זה פעיל בלילה, ובשעות היום יעדיף לשכון במערות, אולם נצפה גם בגזעי עצים. הוא נהג להתקבץ בקבוצות קטנות של כעשרה פרטים או פחות. עם זאת, דווח על קבוצות של עד 50, וכן לעיתים הוא חולק את מקום המחייה שלו עם עטלפים אחרים בעלי עלה-אפי. היות ומינים אלו אינם מסוגלים לאגור שומן ואינם שורדים צום יותר מיומיים, המין פיתח אסטרטגיות חברתיות שמסייעות לקבוצה כולה לשרוד. כך, פרטים מקיימים קשרי קרבה וחברות זה עם זה ופרט שהצליח למצוא חיה ולהיזון ממנה, יטה לחלוק אותו ולפלוט חלק מהדם לטובת חבריו לקבוצה שלא מצאו אוכל. הדבר מסייע להישרדות הקבוצה כולה. הקשרים אינם מוגבלים לקרבה גנטית, ויכולים להיות פרטים שאינם קשורים גנטית זה לזה המקיימים התחלקות במזון. הנקבות מסוגלות להיכנס להריון בערך בגיל שנה, ולאורך כל השנה וללא עונת רבייה מוגדרת בבירור. הריון נמשך זמן רב יחסית בהתחשב בגודל הגוף הקטן של המין, באורך הריון של כ-5.5 חודשים. נקבות יולדות בדרך כלל רק גור אחד. נקבות שאיבדו את הגורים שלהן ימשיכו להניק גורים של נקבות מקבוצתן. גורים יצאו לעצמאות בגיל 57 ימים בערך, אם כי הם ימשיכו לינוק ולקבל דם מוחזר מאמהותיהם זמן רב לאחר מכן, עד גיל 223 ימים בערך. העטלף דומה במראהו ובמידותיו לעטלף הערפד המצוי: משקלו 24-43 גרם, אורך ראשו וגופו המשולבים הוא 75-93 מ"מ. אולם הוא נבדל באוזניו הרחבות והקצרות ובאגודל קצר. יש לו גם יותר שיניים מאשר לעטלף הערפד המצוי (26 לעומת 18). בנוסף, מוחו קטן יותר מזה של עטלף הערפד המצוי. הפרווה על גבו ארוכה ורכה, בצבע חום כהה, בעוד שהפרווה על הגחון בהירה יותר. על רגליו גדל שיער צפוף וזיפי, השונה לחלוטין מהפרווה שלו. כפי שמעיד שם המין שלו, הוא חסר זנב. העלה-האפי שלו קטן מאוד ביחס לעטלפים אחרים בעלי עלה-אפי. יש לו חריץ לאורך גג הפה שעשוי לשמש כ"מרזב דם" ולאפשר לדם לזרום בקלות לגרון. המין נפוץ בכל מרכז ודרום אמריקה. הוא תועד באקוודור, אל סלבדור, בוליביה, בליז, ברזיל, גואטמלה, הונדורס, וונצואלה, מקסיקו, ניקרגואה, פנמה, פרו קולומביה, וקוסטה ריקה. טווח הגובה שלו הוא 0–1,900 מטר. כיום הוא מוערך על ידי IUCN כמין שנמצא בסכנה מועטה - עדיפות השימור הנמוכה ביותר, על שום טווח התפוצה הרחב שלו העובדה שהוא מסתגל למגוון בתי גידול, ולמגוון בעלי חיים שהוא יכול להיזון מהם. מדיה וקבצים בנושא ערפד שעיר-רגליים בוויקישיתוף ערפד שעיר-רגליים, באתר ITIS (באנגלית) ערפד שעיר-רגליים, באתר NCBI (באנגלית) ערפד שעיר-רגליים, באתר Animal Diversity Web (באנגלית) ערפד שעיר-רגליים, באתר האנציקלופדיה של החיים (באנגלית) ערפד שעיר-רגליים, באתר GBIF (באנגלית) ערפד שעיר-רגליים באתר הרשימה האדומה של IUCN ערפד שעיר-רגליים באתר הרשימה האדומה של IUCN FERNANDA ITO ENRICO BERNARD, and RODRIGO A. TORRES, [https://lagea.com.br/wp-content/uploads/2016/11/Ito.et_.al_.2016-Diphylla.ecaudata.pdf#page=509 What is for dinner? First report of human blood in the diet of the hairy-legged vampire bat Diphylla ecaudata], Acta Chiropterologica 18, 2016, עמ' 509–515 Noam Leviatan, דם אמיתי, באתר תיבת נעם - מחשבות ביולוגיות, ‏2013-08-21 Gilbert Roberts, James S. Renwick, The development of cooperative relationships: an experiment, Proceedings of the Royal Society of London. Series B: Biological Sciences 270, 2003-11-07, עמ' 2279–2283 doi: 10.1098/rspb.2003.2491 ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.